Predkladacia správa

S prihliadnutím na možnosti štátneho rozpočtu bola „Správa o situácii v regiónoch postihnutých povodňami, o škodách a prijatých opatreniach na odstránenie následkov a prijatých protipovodňových opatreniach v rokoch 2004 a 2005“ stiahnutá z rokovania vlády SR 19.10.2005.
Dňa 26.10.2005 sa uskutočnilo v tejto veci rokovanie štátnych tajomníkov Ministerstva financií SR a Ministerstva životného prostredia SR, na ktorom Ministerstvo financií SR oznámilo, že v súčasných možnostiach štátneho rozpočtu je poskytnúť finančné prostriedky len vo výške cca 210 mil. Sk. (požiadavka v pôvodnom návrhu bola 750,7 mil. Sk.). 
V predkladanom dodatku k správe je návrh uznesenia prepracovaný v zmysle záverov z rokovania štátnych tajomníkov Ministerstva financií SR a Ministerstva životného prostredia SR tak, že požiadavka na štátny rozpočet je 212 097 000 Sk. 
Škody a náklady na záchranné a zabezpečovacie práce sa navrhujú uhradiť v plnej výške, zníženej o 650 tis. Sk, ktoré už boli uvoľnené v súvislosti s odstraňovaním následkov víchrice v Tatrách podľa uznesenia vlády č. 108/2005.
Zo škôd sa navrhujú uhradiť v plnej výške škody, ktoré vznikli pri výkone záchranných a zabezpečovacích prác.
Rozsah pomoci obciam pri odstraňovaní škôd na miestnych komunikáciách, vodovodoch, kanalizáciách a čistiarňach odpadových vôd bol znížený z pôvodne navrhovaných 50 % na 30 %.
Návrh uznesenia obsahuje aj poskytnutie jednorázového príspevku 30 000 Sk dvom občanom z obce Lipníky v okrese Prešov, ktorým povodne v roku 2004 spôsobili škodu na domoch, bytoch a bytových zariadeniach väčšiu ako 100 000 Sk. Nesprávnym úradným postupom príspevok v roku 2004 nebol uhradený. Zistenie zavinenia a určenie zodpovednosti v tomto prípade komplikujú medzičasom vykonané zmeny v pôsobnosti orgánov štátnej správy a ochrany pred povodňami. 
Odstraňovanie následkov povodní na poškodených a narušených protipovodňových opatreniach na vodných tokoch v správe vodného hospodárstva, lesného hospodárstva a obcí zostalo nedoriešené pre nedostatok finančných prostriedkov.
Pri nevyriešení oprávnenej požiadavky financovať povodňové škody na majetku štátu ako opatrenia vo verejnom záujme zo štátnych finančných prostriedkov, nie je možné zodpovedne zabezpečiť komplex úloh v ochrane pred povodňami vyplývajúci pre štát z príslušných zákonov. Návrh uznesenia je preto doplnený aj o úlohu pre ministra životného prostredia predložiť do 30. júna 2006 na rokovanie vlády SR správu o situácii v odstraňovaní škôd spôsobených povodňami od roku 2001 na vodných tokoch a stavbách ochrany pred povodňami,  o stave v plnení Programu protipovodňovej ochrany do roku 2010 a reálnych možnostiach jeho plnenia v ďalších rokoch.